‘Vanaand skiet ons jou dood’Johannes Cornelius Meyer (Foto: Verskaf) Koos Meyer, seun van die Charl Cilliers-boer wat die afgelope naweek noord van Standerton in Mpumalanga koelbloedig vermoor is, sê die familie is heeltemal stukkend oor dié sinnelose moord. Johannes Cornelius Meyer (70) en Ilse Jakoba Meyer (69) is Vrydag omstreeks 22:30 op hul plaas aangeval. ŉ Groep verdagtes het die egpaar se huis binnegestorm, aangedring op die sleutels van die kluis en toe twee jaggewere en ŉ rewolwer gesteel. Hulle het Meyer daarna twee keer in sy bors geskiet. Hy is op die toneel dood. Meyer het Maandag aan Maroela Media gesê hy wroeg met onbeantwoorde vrae ná die dood van sy pa, ŉ beesboer van die omgewing. Hy het die voorval as uiters traumaties en ŉ groot skok bestempel. “Hulle het my pa se lewe geneem. My onskuldige pa wat niemand leed aangedoen het nie. My pa wat aan diabetes gely het en skaars kon loop. Hulle kon hom omstamp en hy sou nie eens weer kon opstaan nie. Maar hulle het nie – hulle het ŉ man se lewe geneem wat geen manier gehad het om homself te verdedig nie.” Meyer vertel die egpaar was Vrydagaand byna gereed om te gaan slaap toe die voorval plaasgevind het. Volgens hom was hul sitkamerdeur oop omdat hulle twee honde buite ŉ draai moes loop. “My pa en stiefma se huis het elektriese heining reg rondom. Die verdagtes het egter ŉ manier gekry om daardeur te kom. Selfs die honde het die verdagtes in daardie stadium nog nie opgemerk nie. Een verdagte het hulle in die sitkamer verras en ŉ pistool op hulle gerig. Hy het in Afrikaans vir hulle gesê: ‘Vanaand gaan ek julle doodskiet.’ “Die man het die sleutels van die kluis geëis waarna hy my pa en stiefma in die kamer ingedwing het. Twee ander mans was reeds besig om die kamer om te keer. My pa het glo in daardie stadium vir hulle die kluis se sleutel gegee waarna hulle die twee jaggewere en die rewolwer gesteel het. Die verdagtes het my ouers terug gedwing sitkamer toe. In dié proses het een van honde by die eetkamer – wat op pad na die sitkamer toe is – ingekom, en hulle het haar doodgeskiet,” sê hy. Meyer sê die verdagtes het Johannes en Ilse gedwing om op die bank te gaan sit. Een van die verdagtes het hierna glo weer gedreig om Johannes se lewe te neem. “Hy het my pa in die oë gekyk en vir hom gesê: ‘Nou gaan ek jou skiet.’ My pa het gesê: ‘Maar hoekom wil jy my skiet, ek het jou dan alles gegee waarvoor jy gevra het.’ Hy het voortgegaan en my pa in die borskas geskiet. Daarna het hy hom weer ŉ keer geskiet. Hy is net daar dood.” Die verdagtes het Ilse weer na die kamer gedwing waar een van die verdagtes haar hande agter haar rug vasgemaak het en haar op die bed neergegooi het. Die ander verdagtes het hom volgens Meyer egter aangejaag en die groep het van die toneel gevlug. Meyer sê Ilse is “erg getraumatiseerd” ná die voorval. “Daar is so baie dinge wat gedurende die nag gebeur het. Hulle het haar in ŉ stadium ook met die rewolwer teen die kop gedreig. Sy is baie rondgeruk – ek weet nie hoe ŉ mens van so iets herstel nie.” Hy sê sy pa was ŉ goeie man wat nié verdien het om op só ŉ wyse te sterf nie. “Dis ŉ groot seer wat vandag in ons harte is. Dalk sal ons mettertyd braaf genoeg wees om dit te probeer verstaan, maar vandag het ons te seer en is ons te kwaad om te probeer verstaan. Sy dood is sinneloos. Dis onregverdig.” Brig. Leonard Hlathi, woordvoerder van die polisie, het bevestig dat ses verdagtes in verband met voorval in hegtenis geneem is. Die polisie het beslag gelê op al die gesteelde goedere, insluitend die twee jaggewere en die rewolwer. Drie mans word aangekla van moord en huisroof. Nog twee mans en ŉ vrou word aangekla vir die onwettige besit van ŉ vuurwapen en gesteelde goedere. Hlathi sê die verdagtes is in Embalenhle naby Secunda in hegtenis geneem. Volgens hom is Johannes se vermiste bakkie uitgebrand in Emzinoni aangetref. Al ses verdagtes sal Dinsdag in die Evander-landdroshof verskyn.